শুধুমাত্র তাঁর দলীয় কর্মী বা গুণমুগ্ধেরা নন, মুখ্যমন্ত্রী যে টেলিভিশন দেখতে ভালবাসেন, সেটা এই বাংলায় কারও অজানা নয়। তাঁর ব্যস্ত রাজনৈতিক জীবনের ফাঁকে, অবসর সময়ে তিনি নিয়মিত বাংলা ধারাবাহিক দেখেন। বাংলার টেলিজগতের উন্নয়নের জন্য তিনি অত্যন্ত সচেষ্ট হয়েছেন ২০১১ সালে  মুখ্যমন্ত্রী পদের দায়িত্ব গ্রহণ করার পর থেকেই। 

এই বিষয়ে অন্যান্য খবর

রাত আটটা থেকে ন’টা কোন ধারাবাহিক বেশি দেখছেন দর্শক
ডিজে বাপন ও টেলি-তারকাদের বর্ষবরণ! এবেলা.ইন-এর বিশেষ মিউজিক ভিডিও


তাঁর পৃষ্ঠপোষকতাতেই শুরু হয়েছে টেলি অ্যাকাদেমি অ্যাওয়ার্ডস। সেই টেলিভিশন-প্রিয় মুখ্যমন্ত্রীই শুক্রবার ‘কেবল টিভি জমায়েত’-এ এসে তীব্র সমালোচনা করলেন সাম্প্রতিক বাংলা টেলিধারাবাহিকগুলির। তিনি বললেন, ‘‘আজকাল যা দেখানো হয়... হয় কারও বাবার পরিচয় জানা নেই... এটা একটা ফেনোমেনা, আর নয়তো তিনটে বউ। আর নয়ত কেউ কাউকে বিষ খাইয়ে দিচ্ছে, কূটকচালি করছে। যেন কৈকেয়ী-মন্থরার যুগ। এই সব জিনিস খুব খারাপ প্রভাব ফেলছে মানুষের মনে। যত খারাপ খারাপ জিনিসগুলো যারা জানে না তাদের মনে ঢুকিয়ে দিচ্ছে।’’
কেবল টিভি সামিটের এই অনুষ্ঠানে বিভিন্ন বিনোদন চ্যানেলগুলির প্রতিনিধিরা যেমন ছিলেন, তেমনই সারা বাংলার কেবল টিভি অপারেটর ও এমএসও-দের প্রতিনিধিরাও অংশ নিয়েছিলেন। পাশাপাশি বাংলা ছবি ও টেলিজগতের তারকারাও উপস্থিত ছিলেন নেতাজি ইন্ডোর স্টেডিয়ামের এই বৈঠকে। তাঁদের সামনে বক্তব্য রাখতে গিয়ে মুখ্যমন্ত্রী ব্রডকাস্টারদের উদ্দেশ্যে বলেন যে ধারাবাহিকের বিষয়বস্তু সম্পর্কে আরও সচেতন হতে হবে। 
তবে একই সঙ্গে তিনি সোশ্যাল মিডিয়া কনটেন্টের দিকেও আঙুল তোলেন। তিনি বলেন, ‘‘আজকাল ইউটিউবে যা সব দেখা যায়... আমরা তাও সহ্য করে নিতে পারি, আরও পুরনো দিনের মানুষ হলে তো তাঁরা সহ্য করতে পারবেন না।’’
মুখ্যমন্ত্রীর এই গঠনমূলক সমালোচনার সঙ্গে বাংলা টেলিদর্শকের অনেকেই হয়তো একমত হবেন কারণ বিগত কয়েক বছর ধরেই ধারাবাহিকের বিষয়বস্তু নিয়ে এই অভিযোগ করে আসছেন দর্শক। কিন্তু তার পরেও প্রায় সব ধারাবাহিকই অন্য রকম কিছু হয়ে ওঠার দাবি নিয়েও শেষমেশ সেই চেনা ছকেই ধরা দেয়। কিন্তু এর আগে মুখ্যমন্ত্রী এতটা তীব্রভাবে সমালোচনা করেননি বাংলা টেলিভিশন সিরিয়ালগুলির কনটেন্ট নিয়ে।
এর পরে কি কিছুটা হলেও পরিবর্তন আসবে? সেটা অবশ্য সময়ই বলবে।